বগুড়া সংবাদ ডটকম (সাগর খান, আদমদীঘি প্রতিনিধি ঃ) মঙ্গলবার বগুড়ার সান্তাহারে অনুষ্ঠিত হতে যাওয়া একটি ওয়াজ মাহফিলের প্রধান ও বিশেষ বক্তাকে নিয়ে আয়োজক কমিটি ও ধর্মপ্রান তৌহিদী জনতার মধ্যে গত কয়েক দিন ধরে চরম উত্তেজনা চলে আসছে। আয়োজক কমিটি তাদের পছন্দের দুই বক্তাকে দিয়ে ওয়াজ করতে আর তৌহিদী জনতা কমিটি প্রতিরোধ করতে একে অপরকে চ্যালেঞ্জ ছুঁড়ে দিয়েছেন। এনিয়ে দ্বন্দ, সংঘাত ও রক্তক্ষয়ী সংঘর্ষ এবং সামাজিক বিশৃঙ্খলা ঘটার আশংকা করা হচ্ছে। এ অবস্থা নিরসনে তৌহিদী জনতার পক্ষে রবিবার আদমদীঘি উপজেলা নির্বাহী অফিসার বরাবরে স্বারকলিপি দেওয়া হয়েছে। এতে স্বাক্ষর করেছেন সান্তাহার দারুল উলুম ক্বওমী মাদ্রাসার মুহতামিম মোঃ মাহবুবুল ইসলাম, শিক্ষক মোঃ শহিদুল ইসলাম, আব্দুস ছালাম ও সান্তাহার পৌরসভার ৬ওয়ার্ড কাউন্সিলর নাজিম উদ্দীন সহ ৬ বিশিষ্ট ইসলামী আলেম।